Ils tipics biscuits rumantschs

I dat strusch in pled rumantsch ch’è uschè different en ils singuls idioms sco il term «biscuit». En il Surses han ils biscuits era num «momas», en l’Engiadina e la Val Müstair «pastinas» u «papas» ed en la Sutselva «bumas». Ed era sch’ins va da la Surselva siadora aud’ins pliras variantas. Uschia din ins per exempel «creflis» a Dardin, «tustgets » a Sumvitg e nus da Mustér schain «mams». Sch’ils nums èn gia uschè differents, datti alura almain ils tipics biscuits rumantschs? Èn quai forsa las turtinas da nuschs che regordan a la famusa sora gronda u las gustusas Schaibiettas da Terza da la Val Müstair? Probablamain na datti gnanc ils tipics biscuits rumantschs, gist sco quai ch’i n’exista era betg il tipic pled per quellas dultscharias deliziusas. Ma n’è betg gist quai era il bel vidlonder? Uschia na datti (quasi) naginas restricziuns quai che pertutga las ingredienzas, però era ils nums. Pertge n’empruvais Vus quest onn betg da crear in agen recept da biscuits? L’emprim pudais Vus gea mo dar tiers ad in recept existent ina u l’autra presa speziala, per As distanziar cun il temp pli e pli fitg da quai che stat scrit en ils cudeschs. Per quellas e quels che vulan pli gugent restar tar las maschaidas cumprovadas, cussegl jau simplamain da dar a lur biscuits bels nums rumantschs che tunan. Co fissi cun ils croccantins da mandel, ils cornflakins, ils plumatschets d’anis u las nivlettas da cocos? 

Bun divertiment da crear Voss biscuits singulars e stai bainin!
Angela Schmed